Video: Kaapstadse metropolisie brand los op motor‘n Skermgreep uit een van die video’s op Twitter. ŉ Video van lede van die Kaapstadse metropolisie het soos ŉ veldbrand op sosialemediaplatforms versprei nadat verskeie mense hul pogings afgeneem het om ŉ voortvlugtende verdagte in die Milnerton-omgewing aan te keer. Die video’s wys dele van die beamptes se pogings om die bestuurder van ŉ silwerkleurige Audi met Gautengse nommerplate by ŉ aansluiting te stop. Daar kan gesien word hoe beamptes die motoris beveel om uit die voertuig te klim en hoe hulle dan op sy motorbande losbrand in ŉ poging om hom te verhoed om weg te jaag. Ander video’s wys hoe die motoris wegjaag, met die beamptes kort op sy hakke, terwyl ŉ laaste video wys hoe die motor by ŉ woonkompleks injaag, met die polisie warm op sy spoor. Richard Bosman, uitvoerende direkteur van veiligheid en sekuriteit in Kaapstad, sê sy departement is bewus van die video’s wat die ronde op sosiale media doen. Volgens Bosman het die drama begin toe die motoris ŉ rooi verkeerslig verontagsaam het. Toe beamptes hom probeer voorkeer, het hy glo in hulle voertuig vasgery en dit beskadig. “Hy het daarna weggejaag. Nadat beamptes hom ingehaal en aangesê het om uit sy motor te klim, het hy verseg en hulle het op sy bande geskiet,” het Bosman gesê. “Die vasbeslotenheid van die bestuurder om die beamptes te ontwyk en inhegtenisneming vry te spring het hulle gedwing om alternatiewe stappe te doen om hom te stuit. “Metropolisiebeamptes ondergaan gereeld opleiding vir sulke situasies. Die video wat tans rondgestuur word wys dat die beamptes op die toneel ŉ besluit geneem het om die wegkommotor se bande stukkend te skiet en dus sy pogings om teen ŉ hoë spoed weg te jaag, te verhoed omdat dit tot die besering of dood van onskuldige padgebruikers kon lei,” het Bosman gesê. Nadat die motoris vir ŉ tweede keer weggejaag het, het hy deur die deure van ŉ gebou se parkeergarage gebars. Beamptes het hom gevolg en daar in hegtenis geneem. “Die verdagte het ŉ wettige bevel om stil te hou en uit die voertuig te klim verontagsaam, en het deurgedruk met sy pogings om hom te verset teen inhegtenisneming en om die beamptes te ontwyk,” het Bosman gesê. Bosman sê terwyl beamptes gewapen is om hulself te beskerm, is hulle ook verantwoordelik daarvoor om die lewe en veiligheid van inwoners en padgebruikers te beskerm. “Daar is ŉ kommerwekkende toename in die vlak van geweld teen ons beamptes, asook al hoe meer wetteloosheid op ons paaie. Ons beamptes word dikwels gedwing om moeilike besluite in die uitvoering van hul pligte te neem.” Die skietvoorval is reeds by die onafhanklike polisieondersoekdirektoraat aangemeld. pic.twitter.com/yCgu8rO3hf — Shane Jeremy Hendricks (@ShaneJeremy1) January 26, 2021